Document ID: 32013R1421

A BIZOTTSÁG 1421/2013/EU FELHATALMAZÁSON ALAPULÓ RENDELETE
(2013. október 30.)
az általános tarifális preferenciák rendszerének alkalmazásáról szóló 978/2012/EU európai parlamenti és tanácsi rendelet I., II. és IV. mellékletének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről szóló, 2012. október 25-i 978/2012/EU európai parlamenti és tanácsi rendeletre (1) és különösen annak 3. cikke (2) bekezdésére, 5. cikke (3) bekezdésére és 17. cikke (2) bekezdésére,
mivel:
(1)
A 978/2012/EU rendelet 3. cikke előírja, hogy az országok nemzetközi jogállásában vagy besorolásában bekövetkezett változások megfelelő figyelembevétele érdekében módosítani kell a jogosult országok listáját. A jogosult országok listáját az említett rendelet I. melléklete állapítja meg.
(2)
A 978/2012/EU rendelet 4. cikke megállapítja az általános preferenciarendszer (a továbbiakban: GSP) általános előírása alapján nyújtott vámkedvezmények kritériumait. E kritériumok értelmében nem jogosult ilyen kedvezményekre az az ország, amelyet a Világbank három egymást követő évben magas jövedelmű vagy a közepes jövedelmű országok felső sávjába tartozó országnak minősített. A GSP általános előírása szerinti kedvezményezett országok listáját az említett rendelet II. melléklete állapítja meg.
(3)
A 978/2012/EU rendelet 17. cikkének (1) bekezdése előírja, hogy az ENSZ által legkevésbé fejlett országnak minősített ország jogosult a legkevésbé fejlett országokra vonatkozó különleges előírás (EBA) szerinti vámkedvezményekre. Az EBA-kedvezményezett országok listáját az említett rendelet IV. melléklete állapítja meg.
(4)
2013. július 1-jén a Horvát Köztársaság (a továbbiakban: Horvátország) az Európai Unió tagjává vált. Horvátországot ezért el kell távolítani az I. mellékletből.
(5)
A Dél-szudáni Köztársaság (a továbbiakban: Dél-Szudán) független állammá vált. Az Egyesült Nemzetek Szervezetének Közgyűlése 2011. július 14-én elfogadott A/RES/65/308 számú határozatával felvette Dél-Szudánt az Egyesült Nemzetek Szervezetének tagjai közé. Az Egyesült Nemzetek Szervezetének Közgyűlése 2012. december 18-án elfogadott A/RES/67/136 számú határozatával felvette Dél-Szudánt a legkevésbé fejlett országok jegyzékébe. Dél-Szudánt ezért fel kell venni az I., a II. és a IV. mellékletbe.
(6)
A Mianmar/Burmától az általános tarifális preferenciák ideiglenes megvonásáról szóló 552/97/EK tanácsi rendelet hatályon kívül helyezéséről szóló, 2013. június 12-i 607/2013/EU európai parlamenti és tanácsi rendelet (2) hatályon kívül helyezte Mianmar/Burma általános preferenciarendszer szerinti vámkedvezményekhez való hozzáférésének ideiglenes visszavonását. Mianmar/Burmát ezért el kell távolítani az I. melléklet „A rendszer 3. cikkben említett azon jogosult országai, amelyeket ideiglenesen visszavontak a rendszerből az ilyen országból származó valamennyi termék vagy egyes termékek tekintetében” táblázatában szereplő országok listájáról, a II. melléklet „Az 1. cikk (2) bekezdésének a) pontjában említett általános előírás azon kedvezményezett országai, amelyeket ideiglenesen kivontak az előírás hatálya alól az ilyen országból származó valamennyi termék vagy egyes termékek tekintetében” táblázatában szereplő országok listájáról, valamint a IV. melléklet „Az 1. cikk (2) bekezdésének c) pontjában említett, a legkevésbé fejlett országokra vonatkozó különleges előírás azon kedvezményezett országai, amelyeket ideiglenesen kivontak az előírás hatálya alól az ilyen országból származó valamennyi termék vagy egyes termékek tekintetében” táblázatában szereplő országok listájáról.
(7)
A Világbank 2011-ben, 2012-ben és 2013-ban a Kínai Népköztársaságot (a továbbiakban: Kína), az Ecuadori Köztársaságot (a továbbiakban: Ecuador), a Maldív Köztársaságot (a továbbiakban: Maldív-szigetek) és a Thaiföldi Királyságot (a továbbiakban: Thaiföld) a közepes jövedelmű országok felső sávjába tartozó országnak minősítette. Ennek megfelelően Kínát, Ecuadort, a Maldív-szigeteket és Thaiföldet el kell távolítani a II. mellékletből e rendelet hatálybalépésétől számított egy év elteltével.
(8)
Az 1127/2010/EU bizottsági rendelet (3) hároméves átmeneti időszakot határoz meg a Maldív-szigeteknek a legkevésbé fejlett országokra vonatkozó különleges előírás (a fegyvereken kívül mindent, EBA) alól történő kivonására, valamint rendelkezik a Maldív-szigeteknek az EBA-kedvezményezett országok listájáról 2014. január 1-jei hatállyal történő eltávolításáról. A Maldív-szigeteket ezért el kell távolítani az IV. mellékletből.
(9)
A GSP-rendelet 5. cikkének (2) bekezdése előírja, hogy kellő időt kell biztosítani ahhoz, hogy a GSP-kedvezményezett ország és a gazdasági szereplők megfelelően alkalmazkodjanak az ország rendszerbeli jogállásában bekövetkezett változáshoz. Ezt az időszakot fel kell tüntetni minden egyes érintett GSP-kedvezményezett ország esetében a 978/2012/EU rendelet vonatkozó mellékletében,
ELFOGADTA EZT A RENDELETET:
1. cikk
A 978/2012/EU rendelet a következőképpen módosul:
(1)
Az I. melléklet helyébe e rendelet I. mellékletének szövege lép.
(2)
A II. melléklet helyébe e rendelet II. mellékletének szövege lép.
(3)
A IV. melléklet helyébe e rendelet III. mellékletének szövege lép.
2. cikk
Ez a rendelet 2014. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. október 30-án.

Labels: 3
13
18
19